Opetus- ja kulttuuriministeriö

kirjaamo@minedu.fi

varhaiskasvatuslaki@minedu.fi

# VIITE: OKM059:00/2012

**KUUROJEN LIITTO RY:N LAUSUNTO VARHAISKASVATUSTA KOSKEVAN LAINSÄÄDÄNNÖN UUDISTAMISTYÖRYHMÄN ESITYKSISTÄ**

Kuurojen Liitto ry haluaa lausunnossaan nostaa esille kolme *yhdenvertaisen varhaiskasvatuksen* edellytystä:

1. Viittomakieltä käyttävän lapsen kielelliset oikeudet
2. Kuuron, eriasteisesti kuulovammaisen tai kuurosokean lapsen oikeudet
3. Viittomakieltä käyttävien lasten varhaiskasvatuksen henkilöstön kelpoisuudet

Kuurojen Liitto ry on erittäin huolissaan siitä, että varhaiskasvatusta koskevan lainsäädännön uudistamista pohtinut työryhmä ei ole muilta osin yhdenvertaisuutta arvostavassa esityksessään huomioinut viittomakieltä käyttävien lasten *kielellisiä oikeuksia* laajemmin. Liitto toivoo, että kyse on vain siitä, että aihe on jätetty odottamaan tulossa olevan viittomakielilain säätämistä. Valitettavasti myös YK:n yleissopimus vammaisten henkilöiden oikeuksista on työryhmän raportissa sivuutettu, vaikka siihen olisi ollut mahdollista jo viitata.

Kysymys *vammaisten lasten oikeuksista* nojautuu nykykäsityksen mukaan vahvaa inkluusiota korostavaan ajattelutapaan, mikä kuurojen ja muiden kuulovammaisten sekä kuulonäkövammaisten lasten osalta tarkoittaa ennen kaikkea saavutettavuuden varmistamista ja yksilöllisiä kohtuullisia mukautuksia eli tukitoimia. Viittomakieltä käyttävillä lapsilla kielellinen näkökulma on olennainen saavutettavuuden kannalta: koska he eivät kuule ryhmässä käytettävää puhetta, heidän mahdollisuutensa saada hoivaa ja tukea kehitykselleen edellyttää viittomakielen tai viittomakielestä johdettujen puhetta tukevien tai korvaavien kommunikaatiomenetelmien käyttöä.

*Viittomakielen ja/tai kommunikaatiomenetelmät hallitsevia koulutettuja työntekijöitä* on siis oltava saatavilla.

**TAUSTAA**

Suomessa käytetään kahta kansallista viittomakieltä: suomalaista ja suomenruotsalaista. Lisäksi satunnaisemmassa käytössä on maahanmuuton myötä muita viittomakieliä. Viittomakieltä äidinkielenään käyttäviä lapsia ovat kuurojen ja eriasteisesti kuulovammaisten sekä kuulonäkövammaisten lasten lisäksi perhetaustaltaan viittomakieliset kuulevat lapset. Etenkin ensimmäisen ja toisen ikävuoden aikana myös heillä voi olla tarve saada varhaiskasvatuspalveluja viittomakielellä, sillä heidän kahden kielensä (kotikielenä käytetyn viittomakielen ja ympäristön käyttämän puhutun kielen) kehittyminen tapahtuu yksilöllisesti: joillakin lapsilla rinnakkain ja joillakin osittain peräkkäisinä kehitysvaiheina. Tällä ryhmällä on erityinen tarve saada tukea molempien kieltensä sekä kulttuurisen identiteettinsä kehittymiselle.

Opetushallituksen juuri laatiman selvityksen (2014:11) mukaan viittomakieltä käyttävien kuulovammaisten oppilaiden oikeus saada opetusta viittomakielellä (POL § 10) ei toteudu läheskään kaikissa kouluissa eivätkä kaikki oppilaat myöskään saa opetusta viittomakielessä äidinkielenä (POL § 12). Kuurojen Liitto ry pitää tilannetta erittäin huolestuttavana ja vaatii, että perusopetuslakia muutetaan siten, että viittomakieltä käyttävän oppilaan oikeuksia vahvistetaan lainsäädännössä. Vastaavaan tilanteeseen ajautumista varhaiskasvatuslain osalta on vältettävä ennalta ja varmistettava, että näitä lapsia ei jätetä varhaiskasvatuksen piirissä oman onnensa nojaan, ilman viittomakielentaitoisia aikuisia.

Raportissa esitetty kunnan velvollisuus järjestää varhaiskasvatusta (§ 4) jättää avoimeksi sen, millä tavoin kunnassa esiintyvä tarve määritellään. Vaikka kolmiportaisen tuen malli on jo jonkin aikaa ollut käytössä perusopetuksessa, se ei ole lisännyt viittomakieltä käyttävien oppilaiden mahdollisuutta saada yksilöllisiä tukitoimia, vaan heidät sijoitetaan edelleen kuulovamman perusteella lähes kategorisesti pidennetyn oppivelvollisuuden ja erityisen tuen piiriin, eikä kaikilla ole mahdollisuutta opiskella yleisen opetussuunnitelman mukaan kognitiivisten edellytystensä mukaisesti. Tämä käy ilmi Opetushallituksen toukokuussa julkaistusta selvityksestä (2014:11).

Varhaiskasvatuslakia säädettäessä tulee siis varmistaa, että viittomakieltä käyttävien lasten kehitystä tuetaan vahvaan kielelliseen että kulttuuriseen kasvuun, jotta heidän koulupolkunsa rakentuisi vahvalle pohjalle. Tätä lapsiryhmää ei tule arvioida ainoastaan vamman näkökulmasta, vaan sen rinnalla on otettava huomioon heidän äidinkielensä. Haluamme tarkentaa sitä, että viittomakieltä käyttävien lasten kielitausta on hyvin erilainen kuin puhuttuja kieltä käyttävillä. Suurin osa kuuroista tai vaikeasti kuulovammaisista lapsista syntyy kuuleville vanhemmille, jotka eivät entuudestaan osaa viittomakieltä. Viittomakieli ei näissä perheissä siis siirry sukupolvelta toiselle, vaan se on juurrutettava perheen käyttöön muulla tavoin.

Lapsi, jolle viittomakieli on muodostunut tai muodostumassa äidinkieleksi, tarvitsee hyvän kielimallin lisäksi viittomakielentaitoisen aikuisen tukea ja ohjausta myös *ajattelun ja oppimaan oppimisen* taitojen harjaannuttamiseen. Tutkimusten mukaan viittomakielen kolmiulotteisuudella ja monikanavaisella modaliteetilla on rikastuttavia vaikutuksia myös spatiaaliseen ajatteluun ja käsitteelliseen hahmottamiseen. Olipa viittomakieltä käyttävällä lapsella kuulovamma tai ei, hänen kaksi- ja rinnakkaiskielisyyteensä liittyvien metakielellisten taitojen kehitykselle viitotun ja puhutun kielen rakenteiden tunnistaminen ja vertaileminen on välttämätöntä. Tähän hän tarvitsee viittomakielentaitoisen aikuisen tukea jo varhaiskasvatuksessa.

Työryhmän luonnoksessa useaan otteeseen mainittu mahdollisuus käyttää ulkopuolista asiantuntija-apua on huomioitava riittävän laaja-alaisesti myös esiintyvää tarvetta määriteltäessä. Myös muille kuin täysin kuuroille lapsille on varmistettava mahdollisuus kommunikointiin, lähtökohtaisestihan varhaiskasvatuksen ryhmissä on aina hyvin paljon taustaääniä, mikä voi tehdä tämän ryhmän kuulemisolosuhteet sietämättömiksi.

Luonnoksen 5 § sisältää ajatuksen kuntien välisestä yhteistyöstä (”Kunnan on järjestettävä varhaiskasvatusta muullekin kunnassa oleskelevalle lapselle kuin kunnan asukkaalle, jos tähän on erityisiä syitä.”). Kuurojen Liiton mielestä viittomakieltä äidinkielenä voidaan pitää tällaisena erityisenä syynä ja se olisi hyvä mainita esimerkinomaisesti yksityiskohtaisissa perusteluissa. Viittomakieliset perusopetusikäiset sijoittuvat erittäin hajalleen eri puolille Suomea (ks. OPH julkaisu 2014:11) ja voidaan olettaa tilanteen olevan samankaltainen myös alle kouluikäisten kohdalla. Tähän ryhmään kuuluvien lasten ikäluokat ovat pieniä ja lisäksi heidän tarpeisiinsa nähden kertyvää paikallista osaamista on harvassa, joten sitä tulee hyödyntää yli kuntarajojen joustavasti, jotta jokaisen lapsen etu tosiasiallisesti toteutuisi. Tämän kaltaista viranomaisten oma-aloitteisuutta ja positiivista erityiskohtelua voidaan edellyttää jo nykyisen lainsäädäntömme perusteella.

Äidinkieleltään viittomakielisen lapsen kielellisten oikeuksien toteutumisen näkökulmasta on hämmentävää, että viittomakieliseen varhaiskasvatukseen viitataan vain varhaiskasvatuksen järjestämiseen liittyvässä 4 §:ssä, mutta ei 15 §:ssä, joka on otsikoitu *Kielelliset oikeudet*. **Kuurojen Liitto ry pitää välttämättömänä, että 15 §:ään lisätään viittomakieli** ja viittaus valmisteilla olevaan viittomakielilakiin. Viittomakielen käyttöä voidaan perustella myös YK:n Lapsen oikeuksien sopimuksella sekä YK:n yleissopimuksella vammaisen henkilön oikeuksista. Mikäli viittomakielisen kuuron lapsen kielelliset oikeudet sivuutetaan, on kyse moniperusteisesta syrjinnästä. Liitto kannattaa myös luonnoksessa esitettyä ajatusta muutoksenhakumahdollisuuden lisäämisestä 15 §:ään.

Viittomakielen lisääminen kielellisiä oikeuksia koskevaan pykälään vähentäisi myös kuulovammaan perinteisesti liitetyn kuulemisen avun ja tuen tarpeen korostamista lapsen yksilöllisiä tarpeita määriteltäessä. Omakielisessä varhaiskasvatuksessa lapsi voi kehittyä kukoistukseensa omien yksilöllisten kykyjensä mukaisesti – ja samaan aikaan tietoisena siitä, millaisia vaikutuksia kuulovammalla on suhteessa ympäröivään, puheen ja tekstien varassa toimivaan yhteiskuntaan. Kaksi- ja monikielisyyttä ja -kulttuurisuutta pidetään arvokkaana useissa yhteyksissä, ja viittomakielisyys tulee nähdä osana tätä kansallista kielivarantoa, ei ainoastaan kuulovamman vuoksi käytettävänä viimesijaisena apukeinona.

Viittomakieltä käyttävien lasten joukossa on myös tuen tarvetta. Kolmiportaista tuen tarpeita määriteltäessä (16–18 §) näiden lasten tarpeita tulee tarkastella huolellisesti nykyistä laajapohjaisemman moniammatillisen yhteistyön avulla. Pelkkä lääketieteellinen tai kuulon kuntoutuksen edustus ei välttämättä ole riittävää silloin, kun arvioidaan lapsen yksilöllisiä tarpeita viittomakielisyyden näkökulmasta. Erityisen hankalaksi pedagogisen arvioinnin tekee se, että varhaiskasvatuksen henkilöstön kelpoisuuksiin ei sisälly vaatimusta viittomakielen taidosta. Esimerkiksi varhaiskasvatuksen erityisopettajien koulutukseen viittomakieli sisältyy vain satunnaisesti.

Varhaiskasvatuksen kelpoisuuksien osalta erityisen vakavana ongelmana Kuurojen Liitto ry pitää ehdotusta, että viittomakielen ohjaajat rajattaisiin lastenhoitajien työntekijäryhmän ulkopuolelle. Ottamatta kantaa ehdotuksen työmarkkinoihin liittyviin näkökohtiin ehdotusta voidaan pitää **viittomakielisen lapsen edun kannalta pöyristyttävänä – varsinkin kun samaan aikaan on valmisteilla viittomakielilak**i. Viittomakielen ohjaajan perustutkinto on viittomakielen tulkin ammattikorkeakoulututkinnon lisäksi ainoa ammattiin johtava tutkinto, joka sisältää riittävän määrän suomalaisen viittomakielen opintoja.

Kuurojen Liitto ry ei pidä hallinnollisestakaan näkökulmasta tarkoituksenmukaisena laatia säädöstä, josta jo ennakkoon tiedetään, että viittomakielisten lasten kohdalla joudutaan jatkuvasti soveltamaan 34 §:ssä mahdollistettua tilapäistä poikkeamista kelpoisuusvaatimuksista. Siksi liitto ehdottaa, että **viittomakielenohjaajat nimenomaisesti sisällytetään seuraaviin kelpoisuutta määritteleviin pykäliin**

29 § Varhaiskasvatuksen lastenhoitaja

30 § Perhepäivähoitaja

32 § Varhaiskasvatuksen avustaja.

Viittomakielen tulkin käyttö varhaiskasvatuksessa ei ole pienille lapsille paras mahdollinen ratkaisu, sillä tulkin tehtäväkenttään ei kuulu se tuki ja ohjaus, jota varhaiskasvatuksen tehtävä edellyttää. Viittomakielisessä varhaiskasvatuksessa aikuisen ja lapsen välille muodostuu suora vuorovaikutussuhde (vrt. suomea puhuva aikuinen ja suomenkieliset lapset), tulkkauksessa syntyvä vuorovaikutussuhde on välillinen ja alttiimpi erilaisille häiriöille. Tulkkauksen välityksellä annetusta informaatiosta tai tilanteen seuraamisesta avustajan välityksellä jää väistämättä pois paitsi asiasisältöä myös pienempiä yksityiskohtia, jotka omakielisen viestin kautta välittyisivät. Viittomakieltä taitamaton opettaja ei myöskään välttämättä osaa tulkita näkemiään lapsen reaktioita oikealla tavalla.

Tulkkauksen seuraaminen on pienelle lapselle erittäin vaativaa eikä hän välttämättä ole saanut siihen opastusta ja harjoittelua ennen varhaiskasvatukseen tuloa. Tulkatussa tilanteessa hankaluuksia tuottavat paitsi usean kohteen samanaikaisen seuraaminen (tulkki, ryhmän aikuiset ja muut lapset, havaintovälineet) ja keskustelurytmi, joskus myös lapsen hallitseman viittomiston niukkuus. Tulkkaus ei myöskään ole aina tasalaatuista, vaan voi asettaa lapset jopa eriarvoiseen asemaan – esimerkiksi, jos keskustelussa kaikkia lasten puheenvuoroja ei tulkata.

Varhaiskasvatuksessa työskentelevien viittomakielenohjaajien että viittomakielen tulkkien osalta kelpoisuusvaatimuksiin tulee jatkossa sisällyttää viittomakielen yleinen kielitutkinto, jonka taitotasoluokkaan on mahdollista ottaa kantaa vasta tutkintotoiminnan varsinaisesti käynnistyttyä. Myös muiden varhaiskasvatuksen henkilöstöryhmien osalta viittomakielen taidon sisällyttäminen kelpoisuuksiin on selvitettävä.

Kuurojen Liitto ry tukee viittomakielen ohjaajakoulutusta järjestävien tahojen antamia lausuntoja ja toivoo, että niissä tarjottua asiantuntemusta hyödynnetään hallituksen esitystä laadittaessa.

Annamme mielellämme lisätietoja viittomakielisten lasten asioissa. Yhteyshenkilömme on erityisasiantuntija Pirkko Selin-Grönlund, pirkko.selin-gronlund@kuurojenliitto.fi.

# Helsingissä 26.5.2014



Markku Jokinen

toiminnanjohtaja

# LAUSUNNON KESKEINEN SISÄLTÖ

Kuurojen Liitto ry haluaa lausunnossaan nostaa esille kolme *yhdenvertaisen varhaiskasvatuksen* edellytystä:

1. Viittomakieltä käyttävän lapsen kielelliset oikeudet
2. Kuuron, eriasteisesti kuulovammaisen tai kuurosokean lapsen oikeudet
3. Viittomakieltä käyttävien lasten varhaiskasvatuksen henkilöstön kelpoisuudet

Kuurojen Liitto ry on erittäin huolissaan siitä, että varhaiskasvatusta koskevan lainsäädännön uudistamista pohtinut työryhmä ei ole muilta osin yhdenvertaisuutta arvostavassa esityksessään huomioinut viittomakieltä käyttävien lasten *kielellisiä oikeuksia* laajemmin. Liitto toivoo, että kyse on vain siitä, että aihe on jätetty odottamaan tulossa olevan viittomakielilain säätämistä. Valitettavasti myös YK:n yleissopimus vammaisten henkilöiden oikeuksista on työryhmän raportissa sivuutettu, vaikka siihen olisi ollut mahdollista jo viitata.

Kysymys *vammaisten lasten oikeuksista* nojautuu nykykäsityksen mukaan vahvaa inkluusiota korostavaan ajattelutapaan, mikä kuurojen ja muiden kuulovammaisten sekä kuulonäkövammaisten lasten osalta tarkoittaa ennen kaikkea saavutettavuuden varmistamista ja yksilöllisiä kohtuullisia mukautuksia eli tukitoimia. Viittomakieltä käyttävillä lapsilla kielellinen näkökulma on olennainen saavutettavuuden kannalta: koska he eivät kuule ryhmässä käytettävää puhetta, heidän mahdollisuutensa saada hoivaa ja tukea kehitykselleen edellyttää viittomakielen tai viittomakielestä johdettujen puhetta tukevien tai korvaavien kommunikaatiomenetelmien käyttöä.

*Viittomakielen ja/tai viittomakielestä johdettujen puhetta tukevien ja korvaavien kommunikaatiomenetelmien käytön hallitsevia koulutettuja työntekijöitä* on oltava saatavilla varhaiskasvatuspalveluissa.